Okresná prokuratúra Michalovce 
Nám. Slobody 3, 071 01 Michalovce 1 	

Sp. zn. : 1 Pv 851/13/8807	Michalovce, 28.3.2014
EEČ : 2-66-98-2014

U Z N E S E N I E

Trestná vec:	obvinený XXXXX 
Prečin:	Ublíženie na zdraví podľa § 157 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Michalovce
Podľa § 215 odsek 1 písmeno d (§ 9 odsek 1 písmeno f) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
na tom skutkovom základe, že dňa 26. 09. 2013 o 17.20 h viedol osobné motorové vozidlo zn. XXXXX, ev. č. XXXXX po štátnej ceste II/555 v smere od obce Palín k obci Zemplínska Široká, okres Michalovce, pričom vedeniu vozidla a sledovaniu situácie v cestnej premávke nevenoval dostatočnú pozornosť, v dôsledku čoho po prejdení ľavotočivej zákruty s vozidlom dostal šmyk, prešiel do protismeru, porom do ľavej priekopy, kde vozidlo narazilo prednou časťou do zeme a prevrátilo sa na strechu, pričom došlo k zraneniu jeho spolujazdcov, z ktorých XXXXX, nar. XXXXX, bytom XXXXX, XXXXX, utrpel zlomeninu 12. hrudného stavca, pomliaždenie hrudníka a otras mozgu s dobou liečenia a práceneschopnosti 3 mesiace, XXXXX, nar. XXXXX, bytom XXXXX, XXXXX pomliaždenie záhlavia, tváre vpravo a driekovej oblasti s dobou liečenia a práceneschopnosti 6 dní a XXXXX, nar. XXXXX, bytom XXXXX, XXXXX podozrenie na otras mozgu, pomliaždenie záhlavia, hrudníka, ľavého ramena i lakťa s dobou liečenia a práceneschopnosti  6 dní,

lebo je trestné stíhanie neprípustné podľa § 9 odsek 1 písmeno f

Odôvodnenie:
Poverený príslušník PZ, Okresného dopravného inšpektorátu, Okresného riaditeľstva   PZ v Michalovciach  uznesením  sp.   zn.   XXXXX    XXXXX zo dňa XXXXX   začal   trestné   stíhanie  vo veci pre prečin ublíženia na zdraví podľa § 157 ods.1 Tr. zákona. Vyšetrovateľ PZ, Odboru kriminálnej polície, Okresného riaditeľstva PZ v Michalovciach uznesením sp. zn. XXXXX z XXXXX vzniesol obvinenie XXXXX pre prečin ublíženia na zdraví podľa § 157 ods. 1, ods. 2 písm. a) Tr. zákona na vyššie uvedenom skutkovom základe.

	Po skončení vyšetrovania predložil vyšetrovateľ PZ vyšetrovací spis s návrhom na zastavenie trestného stíhania obvineného XXXXX podľa § 215 ods. 1 písm. d) Tr. poriadku s poukazom na § 9 ods. 1 písm. f) Tr. poriadku z dôvodu neprípustnosti trestného stíhania podmieneného súhlasom poškodeného, ktorý nebol daný. 

	Preskúmaním vyšetrovacieho spisu som zistil, že tento návrh vyšetrovateľa PZ na zastavenie trestného stíhania je dôvodný. 

	Vykonaným vyšetrovaním, najmä výsluchmi  obvineného XXXXX a svedkov - poškodených XXXXX, XXXXX, XXXXX, XXXXX, XXXXX, svedkov XXXXX a XXXXX, znaleckým posudkom z odboru zdravotníctva o zranení poškodených, vyčíslením škody, záznamom dopravnej nehody, zápisnicou o obhliadke miesta cestnej dopravnej nehody, plánkom a fotodokumentáciou miesta dopravnej nehody, lekárskymi správami, zápisom o dychovej skúške na alkohol, správou o počasí, je nepochybne preukázané, že obvinený XXXXX spáchal skutok, pre ktorý je stíhaný. 

	Z výsluchov poškodených XXXXX a XXXXX ako aj ich zákonnej zástupkyne, matky XXXXX je zrejmé, že obvinený XXXXX je ujom XXXXX, teda bratom jej matky. XXXXX ako poškodená nedala súhlas k trestnému stíhaniu svojho uja - obvineného XXXXX. Rovnako tak súhlas k trestnému stíhaniu obvineného nedal ani ďalší blízky príbuzný obvineného, jeho sestra XXXXX, zákonná zástupkyňa, matka poškodenej XXXXX. Príbuzenský vzťah je dokladovaný rodnými listami. 

	Podľa § 211 ods. 1 Tr. poriadku trestné stíhanie pre trestný čin ublíženia na zdraví podľa § 157  a § 158 Tr. zákona proti tomu, kto je vo vzťahu k poškodenému osobou, voči ktorej by mal poškodený ako svedok právo odoprieť vypovedať, možno začať a v už začatom trestnom stíhaní pokračovať iba so súhlasom poškodeného.

	Podľa § 130 ods. 1 Tr. poriadku právo odoprieť vypovedať ako svedok má príbuzný obvineného v priamom rade, jeho súrodenec, osvojiteľ, osvojenec, manžel a druh. Podľa § 130 ods. 2 Tr. poriadku, svedok je oprávnený odoprieť vypovedať, ak by výpoveďou spôsobil nebezpečenstvo trestného stíhania sebe, svojmu príbuznému v priamom rade, svojmu súrodencovi, osvojiteľovi, osvojencovi, manželovi alebo druhovi, alebo iným osobám v rodinnom alebo obdobnom pomere, ktorých ujmu by právom pociťoval ako vlastnú ujmu.

	Podľa § 9 ods. 1 písm. f) Tr. poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené, ak je trestné stíhanie podmienené súhlasom poškodeného a nebol súhlas daný.

	Podľa § 215 ods. 1 písm. d) Tr. poriadku prokurátor zastaví trestné stíhania, ak je trestné stíhanie neprípustné podľa § 9.

	Vzhľadom na to, že poškodení, ako oprávnené osoby nedali súhlas k trestnému stíhaniu obvineného XXXXX, bolo potrebné trestné stíhanie z dôvodu jeho neprípustnosti podľa § 215 ods. 1 písm. d) Tr. poriadku, s poukazom na § 9 ods. 1 písm. f) Tr. poriadku zastaviť. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

XXXXX
prokurátor